《咏史三十一首 其五》
明代·黄毓祺

于越得岁星，伐之是逆天。吴其为沼乎，不及四十年。

亦缘人事尽，天道乃好还。夫妻请臣妾，饲马良亦艰。

迄乎石室归，坐则仰胆悬。每食必尝胆，折节当世贤。

躬耕夫人织，早朝仍宴眠。赈贫吊死丧，劳苦士卒先。

令发坐沾襟，偃卧涕泗涟。细及采葛女，行歌愤所宣。

吴人既以败，栖息姑苏山。孤臣自知罪，仰冀君王怜。

亦欲如会稽，行成赦前愆。天以越赐吴，不取祸败延。

今以吴赐越，越其敢舍旃。夫差乃自杀，蒙面归重泉。

越兵北渡淮，致贡天王前。赐胙命为伯，号令如风湍。

攻秦秦引咎，畴敢逆我颜。诸侯毕称贺，横行江淮间。

伯业追桓文，禹祀若再鲜。惜者猜功臣，乌喙鲜保全。

安乐转予弃，恐惧曾周旋。功成名遂矣，身退道固然。

不见属镂赐，鸱夷抑何冤。大患在肘腋，早已相弃捐。

作者简介：黄毓祺（1579－1649），明末抗清义士。字介之，号大愚，南直隶常州府江阴县(今属江苏省)人。天启间贡生。明亡，参加江阴抗清守城战斗，后潜往城外，谋求援兵。城破，伏处乡间，伺机再起。次年在浙江舟山起师抗清失败，逃至泰州一寺庙被捕入狱，因不肯屈服，死于南京狱中。